Nuwe Samwu-leiers ná mosie van wantroueDie munisipalewerkersvakbond Samwu het ŉ nuwe leierskap aangestel tydens ŉ gewone vergadering van sy sentrale uitvoerende komitee in Bloemfontein. Papikie Mohale, woordvoerder van Samwu, het Vrydag in ŉ verklaring gesê verteenwoordigers van al nege provinsies het die vergadering bygewoon. “Die uitvoerende komitee is van mening dat die vakbond nie op ŉ pad is wat in belang is van die munisipale werkers nie, spesifiek die versuim deur die vakbond om twee jaar lank vergaderings te hou, en die versuim deur die voormalige ampsdraers om die uitvoerende komitee in hul vertroue te neem oor besluite wat namens die vakbond geneem word.” Hy het gesê afgevaardigdes het ŉ mosie van wantroue ingedien teen die vakbond se nasionale ampsdraers en die uitvoerende komitee het die nuwe nasionale leierskap aangestel. John Dlamini is aangestel as president, Nelson Mokgotho as die eerste adjunkpresident, Priscilla Ntsuba as die tweede adjunkpresident, Koena Ramotlou as die algemene sekretaris, Dumisani Magagula as die adjunk- algemene sekretaris en Zukiswa Vezi as tesourier-generaal. Hulle sal na verwagting die vakbond in 2020 tot die nasionale kongres lei. Die nuwe leierskap moet ook stabiliteit en normaliteit na die vakbond laat terugkeer. Die nuwe leierskap sal binnekort met die vakbondfederasie Cosatu vergader om die nuwe leiers aan hulle voor te stel.